《湖上行》
清代·徐德音

芳堤载酒恣遨游，湖上涌作青螺浮。桃蹊李蹊花零落，奇艳惟螺红芍药。

暖风迟日倍宜人，夹衣初试纤罗薄。松风吹袂声泠然，白舫閒消半篆烟。

紫笋钗头分建茗，青瓷蟹眼瀹山泉。酒酣日晏清吟歇，怀古无端意飘忽。

凭高更指凤凰山，蔓草遥连宋宫阙。

作者简介：徐德音，字淑则，钱塘人。漕运总督、谥清献旭龄女，中书许迎年室，同知佩璜母。有《渌净轩诗集》。